Sagunt celebra la Setmana de la Mobilitat del 16 al 22 de setembre amb moltes activitats
14 de setembre 2022

![](/media/1v1jzcr5/c_mobilidadmini.jpg?width=850&height=566.9886363636364)

El departament de Trànsit i Mobilitat de l'Ajuntament de Sagunt ha preparat diverses activitats per a la Setmana de la Mobilitat Sostenible, que se celebrarà en el municipi del 16 al 22 de setembre sota el lema ‘Combina i mou-te’ amb l'objectiu de promocionar una mobilitat més sostenible i inclusiva com a alternativa a l'ús massiu del vehicle motoritzat. Conferències, taules redones, exposicions, projeccions i debats s'unixen al tradicional passeig amb bicicleta i a la gratuïtat del transport urbà en el Dia Mundial Sense Cotxes.

L'alcalde de Sagunt, Darío Moreno, i el regidor delegat de Mobilitat, Javier Raro, han presentat este dimecres la programació d'esta setmana de celebració en la qual també col·laboren els departaments d'Activitat Física, Salut i Esport, d'Igualtat, de Turisme, de Joventut i Infància, de Policia Local, del Gabinet de Promoció del Valencià i d'Educació.

En esta ocasió, des del departament s'ha volgut vincular el contingut de la ‘Setmana de la Mobilitat 2022’ amb l'ús de la bicicleta. La recent concessió d'una subvenció del Ministeri de Transports, Mobilitat i Agenda Urbana (MITMA) a través del Pla de Recuperació, Transformació i Resiliència (PRTR) i els fons europeus Next Generation, permetrà la construcció d'una nova xarxa de carril bici i la rehabilitació de l'existent, possibilitant, a curt termini, disposar d'una infraestructura adequada per a la mobilitat blana que permetrà que traslladar-se a peu o amb bici es convertisca en una alternativa real enfront del vehicle motoritzat i transformar Sagunt en una ciutat més sostenible, segura i amable.  
  
**«Enguany la Setmana Europea de la Mobilitat porta per lema ‘Combina i mou-te’»**, ha explicat el regidor de Mobilitat, que ha agregat que a esta iniciativa **«com fem els últims anys, especialment el passat i este, dins de la ciutat li volem donar un àmbit més local i en este cas l'emmarquem com a tema genèric, encara que algunes activitats s'escapen del tema de l'ús de la bici»**.

Així mateix, Raro ha agraït a la resta de departaments i col·laboradors externs que s'han sumat a les activitats organitzades per a esta setmana. La col·laboració dels diferents departaments municipals, ha explicat **«fa que esta setmana siga ambiciosa en els seus esdeveniments i en el que vol fer arribar, que és el foment d'una mobilitat més sostenible per als pròxims anys»**.

Per la seua part, l'alcalde de Sagunt ha destacat que la importància del treball conjunt per part de tots els departaments de l'Ajuntament: **«Una de les coses que vam dir en arribar com a Equip de Govern és que les diferents iniciatives que portàrem avant, volíem que foren a través d'eixe treball interdepartamental i que existira una comunicació, i en este sentit, este és molt bon exemple de treball»**.

De la col·laboració amb el Gabinet de Promoció del Valencià sorgix la proposta ‘Bicihistòries’, un concurs de relats obert a tota la ciutadania a la qual se li anima a participar en la creació d'una història que narre una experiència, una anècdota o un relat de ficció centrat en l'ús de la bicicleta.

La setmana arrancarà el 16 de setembre, en col·laboració amb l'Àrea d'Igualtat, en què s'inaugurarà l'exposició _La bicicleta com a vehicle d'emancipació de la dona_ i tindrà lloc la conferencia _Dona i bicicleta: desmuntant límits a colp de pedal_ on es comptarà amb la presència de Belén Álvarez Cañibano. Destacar que de manera paral·lela a la inauguració de l'exposició i conferència hi haurà un taller per a xiquets i xiquetes amb la finalitat de possibilitar la conciliació i que pares i mares puguen assistir a l'acte.

**«Esta Setmana de la Mobilitat amb tots estos actes pretén arribar al màxim de ciutadania perquè cadascun faça eixa autoavaluació i ens espentem i animem. Hi ha impactes positius en la nostra salut, només únicament per eix hàbit estricte personal hauríem de plantejar-lo, però hi ha impactes que van molt més allà a nivell col·lectiu, sobre el nivell d'emissions, la capacitat que tenim de generar una societat que siga sostenible a llarg termini, i un planeta en el qual puguem conviure i puguem deixar a les pròximes generacions»**, ha assenyalat l'alcalde.

Així mateix, Moreno ha ressaltat la importància d'estar conscienciats amb la causa: **«Hi ha alguns trajectes que són més reduïts i són idonis per a fer-los caminant o amb alguns dels transports alternatius o, també, a través de la nostra xarxa d'autobusos, que per a això estem constantment revisant i implementant millores. És imprescindible que fem una reflexió sobre l'impacte que tenen les nostres decisions individuals»**.

El dissabte 17, de la mà del departament de Joventut i Infància i de la Policia Local de Sagunt, se celebrarà una festa dirigida al públic familiar, en la qual hi haurà un concert i diversos tallers, entre ells un de mecànica bàsica de la bicicleta. Així mateix, el diumenge 18 tindrà lloc un passeig amb bici, amb la col·laboració de la regidoria d'Activitat Física, Salut i Esports, de la delegació de Turisme i de la Penya Ciclista Portenya. Este passeig recorrerà diferents parts de la ciutat amb la finalitat de fer visible la bicicleta com a mitjà de transport en el municipi. És un recorregut d'aproximadament 22 km, amb una parada al Grau Vell, que permetrà el descans en un entorn de gran valor històric i paisatgístic. Raro ha aprofitat per a animar i convidar a tota la ciutadania a partir en cadascuna de les activitats que s'han preparat per a esta setmana i ha aprofitat per a dir que, encara que el trajecte del passeig amb bicicleta siga de 22 km, ha assegurat que està pensat per a tota la població, **«tant infantil com adulta»**, ja que es tracta d'un recorregut fàcil i molt concorde per a totes les edats.

En eixe sentit, l'alcalde ha aprofitat l'ocasió per a recordar que Sagunt ha rebut una subvenció del Ministeri de Transports **«perquè puguem ampliar la nostra xarxa de carrils bici i assegurar que formen una xarxa que anime al màxim a l'ús a la ciutadania a estes formes de transport alternatiu, que estan molt més alineades amb el nostre concepte de societat sostenible»**.

El dilluns, 19, l'Associació Cultural Nautilus organitza el col·loqui _Mobilitat sostenible i descarbonització_, que comptarà amb la presència de Javier García de l'Associació Cave Cove i Belén Calahorro, de AE Agró i València amb bici. Durant este acte, també s'entregaran els premis del concurs de relats ‘Bicihistòries’.

Els actes acabaran el dijous, 22 amb la celebració del Dia Mundial Sense Cotxes. Durant este dia el transport amb autobús serà gratuït gràcies a la col·laboració de l'empresa valenciana d'autobusos AVSA. Els centres d'educació secundària interessats transformaran en espais de convivència places d'estacionament pròximes als accessos del centre en línia amb les accions del _Parking day_. Eixe mateix dia tindrà lloc la jornada _La mobilitat al treball_ organitzada per CCOO Camp de Morvedre i Alt Palància, que comptarà amb les ponències de Luis Marquina i Isidro Andújar.

![](/media/xh1bxo0c/c_cartel.jpg?width=555&height=772)

*   [](http://www.facebook.com/sharer.php?u=https://aytosagunto.es/va/actualitat/presentacio-setmana-de-la-mobilitat-sagunt-2022-09-14/ "Facebook")
*   [](http://twitter.com/share?url=https://aytosagunto.es/va/actualitat/presentacio-setmana-de-la-mobilitat-sagunt-2022-09-14/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/presentacio-setmana-de-la-mobilitat-sagunt-2022-09-14/ "Linked In")
*   [](mailto:?body=https://aytosagunto.es/va/actualitat/presentacio-setmana-de-la-mobilitat-sagunt-2022-09-14/)